Uredba Sveta (ES) št. 1040/2003

z dne 11. junija 2003

o spremembi Uredbe (ES) št. 1255/97 glede uporabe počivališč

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/628/EGS z dne 19. novembra 1991 o zaščiti živali med prevozom in o spremembi direktiv 90/425/EGS in 91/496/EGS [1] in zlasti člena 13(2) Direktive,

ob upoštevanju predloga Komisije [2],

ob upoštevanju naslednjega:

(1) V skladu z Direktivo 91/628/ES morajo biti živali med prevozom iztovorjene, odpočite, napojene in nakrmljene v predpisanih presledkih.

(2) Uredba Sveta (ES) št. 1255/97 z dne 25. junija 1997 o merilih Skupnosti za počivališča in o spremembi načrta poti iz Priloge k Direktivi 91/628/EGS [3] predvideva zdravstvene ukrepe za preprečevanje morebitnega prenašanja bolezni. Določa tudi obvezno evidentiranje premikanja živali.

(3) Nekateri izbruhi slinavke in parkljevke, prijavljeni v Skupnosti leta 2001, so bili povezani z mešanjem živali na počivališčih. Preiskava navedenih izbruhov je pokazala, da so bili zdravstveni ukrepi in obvezno evidentiranje premikanja živali zanemarjeni.

(4) Odločba Komisije 2001/327/ES [4] je začasno prekinila uporabo počivališč, da bi preprečila morebitno širjenje epidemije slinavke in parkljevke znotraj Skupnosti. Ker je ta ukrep začasen, ga je treba nadomestiti s primernim trajnim ukrepom.

(5) Uporaba počivališč lahko predstavlja tveganje za zdravstveno varstvo živali, zlasti če se počivališča ne upravljajo pravilno z vidika zdravstvenega varstva živali. Posledično bi bilo treba okrepiti predpise o zdravstvenem varstvu živali, ki se uporabljajo za počivališča, zlasti v zvezi s čiščenjem in razkuževanjem.

(6) Glede na pridobljene izkušnje se zdi tudi potrebno predvideti, da gredo preko počivališč samo živali, ki so v skladu z zdravstvenimi zahtevami Skupnosti za vrsto, za katero je počivališče odobreno, in ki gredo po zaključku obveznega bivanja na enem samem gospodarstvu samo preko enega samega odobrenega zbirnega centra.

(7) V skladu z načelom sorazmernosti je za to, da se doseže osnovni cilj varstva zdravstvenega stanja živali v Skupnosti, potrebno in primerno, da se določijo pravila o uporabi počivališč. Ta uredba ne presega tistega, kar je nujno, da se dosežejo cilji v skladu s tretjim odstavkom člena 5 Pogodbe.

(8) Razvoj dogodkov na področju zdravstvenega varstva živali v Skupnosti lahko zahteva prilagoditev pogojev za uporabo počivališč. Primerno je predvideti postopek, po katerem se lahko tehnični predpisi v Uredbi (ES) št. 1255/97 prilagodijo tako, da bodo upoštevali stanje na področju zdravstvenega varstva živali v Skupnosti.

(9) Ukrepe, potrebne za izvajanje Uredbe (ES) št. 1255/97, bi bilo treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [5].

(10) Države članice morajo določiti pravila o kaznih za kršitve določb Uredbe (ES) št. 1255/97 in zagotoviti njihovo izvajanje. Navedene kazni morajo biti učinkovite, sorazmerne in odvračilne.

(11) Uredbo (ES) št. 1255/97 je treba zaradi tega ustrezno spremeniti –

SPREJEL NASLEDNJO UREDBO:

Člen 1

Uredba (ES) št. 1255/97 se spremeni:

1. Člen 3(3) se nadomesti z:

"3. Pristojni organ izda vsakemu počivališču številko odobritve. Takšna odobritev je lahko omejena na določeno vrsto ali na nekatere kategorije živali in na zdravstveni status.

Države članice uradno obvestijo Komisijo o seznamu odobrenih počivališč in kakršnih koli posodobitvah seznama.

Države članice uradno obvestijo Komisijo tudi o podrobnih določbah pri uporabi določb iz člena 4(2), zlasti o obdobju uporabe počivališč in o dvojnem namenu odobrenih prostorov. Komisija predloži te informacije državam članicam v okviru Stalnega odbora za prehranjevalno verigo in zdravje živali."

2. Člen 4 se nadomesti z:

"Člen 4

1. Počivališča se lahko uporabljajo izključno za sprejem, hranjenje, napojitev, počitek, namestitev, oskrbo živali na poti in za razpošiljanje živali.

2. Z odstopanjem od odstavka 1 lahko države članice odobrijo kot počivališča celotne prostore zbirnih centrov, kakor so opredeljeni v členu 2(o) Direktive 64/432/EGS in v členu 2(b)(3) Direktive 91/68/EGS, če so med celotnim obdobjem delovanja kot počivališča v skladu z odstavkom 3 tega člena in točko A.4 Priloge I k tej uredbi.

3. Živali so lahko hkrati prisotne na počivališču le:

(a) če imajo enak potrjen zdravstveni status, vključno, kjer je to primerno, s kakršnimi koli dodatnimi jamstvi, izdanimi v skladu z zakonodajo Skupnosti; in

(b) če je njihov zdravstveni status potrjen:

(i) v skladu z zahtevami, ki se uporabljajo za kategorijo živali zadevne vrste, kakor je določeno v veterinarskih predpisih Skupnosti, navedenih v Prilogi A k Direktivi 90/425/EGS.

Kjer v ustreznih zahtevah v zvezi z zdravstvenim varstvom živali ni določeno drugače, dodatna potrdila jamčijo, da so bile živali najmanj 21 dni na enem samem gospodarstvu, ali, če so živali mlajše od 21 dni, od rojstva na gospodarstvu izvora, preden so bile odposlane iz navedenega gospodarstva neposredno ali preko enega samega odobrenega zbirnega centra in, v primeru ovc in koz, da so v skladu z zahtevami člena 4b(4) Direktive 91/68/EGS; ali

(ii) v primeru goveda in prašičev, namenjenih za izvoz v tretjo državo z uporabo člena 2(1) Odločbe 93/444/EGS [6];

(c) če pripadajo kategoriji živali, za katero je počivališče odobreno."

3. Člen 5 se spremeni:

(a) točka (b) se črta;

(b) točka (h) se nadomesti z:

"(h) v roku enega delovnega dne po odhodu pošiljke uradno obvestiti pristojni organ o informacijah iz točke C.7 Priloge I, voditi evidenco ali podatkovno zbirko navedenih informacij, shranjevati informacije in jih na voljo pristojnemu organu hraniti najmanj tri leta;"

4. Dodata se člena:

"Člen 6a

Kakršne koli spremembe k Prilogi I k tej uredbi, ki so potrebne za prilagajanje razmeram na področju zdravstvenega varstva živali, se sprejmejo v skladu s postopkom, določenim v členu 17 Direktive 91/628/EGS.

Člen 6b

Države članice uporabljajo določbe člena 18 Direktive 91/628/EGS, da kaznujejo kakršne koli kršitve določb te uredbe, in sprejmejo vse potrebne ukrepe, da zagotovijo njihovo izvajanje. Države članice o teh določbah uradno obvestijo Komisijo najpozneje do 1. maja 2004 in jo nemudoma uradno obvestijo o kakršnih koli kasnejših spremembah, ki se nanašajo nanje."

5. Oddelku A Priloge I se doda:

"5. Počivališča pred sprejemom živali:

(a) že začnejo s čiščenjem in razkuževanjem v 24 urah po odhodu vseh živali, ki so bile tam pred tem, v skladu z določbami člena 4(3) te uredbe;

(b) ostanejo prazna, dokler uradni veterinar ne potrdi čiščenja in razkuževanja."

Člen 2

Ta uredba začne veljati dvajseti dan po objavi v Uradnem listu Evropske unije.

Uporablja se od 1. julija 2004.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 11. junija 2003

Za Svet

Predsednik

G. Drys

[1] UL L 340, 11.12.1991, str. 17. Direktiva, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

[2] UL C 291, 26.11.2002, str. 179.

[3] UL L 174, 2.7.1997, str. 1.

[4] UL L 115, 25.4.2001, str. 12. Odločba, kakor je bila nazadnje spremenjena z Odločbo 2002/1004/ES (UL L 349, 24.12.2002, str. 108).

[5] UL L 184, 17.7.1999, str. 23.

[6] UL L 208, 19.8.1993, str. 34.

--------------------------------------------------